**Maicel Uibo** (sündinud 27. detsembril 1992 Põlvas) on eesti kümnevõistleja.

Ta on lõpetanud 2012. aastal Audentese Spordigümnaasiumi ja 2016. aastal Ameerika Ühendriikides Georgia ülikooli.

Eesti meistrivõistlustel noorte vanuseklassides on Maicel Uibo võitnud 2007.–2013. aastal mitmel kergejõustikualal 14 medalit. Ta on võistelnud 2009. aastal noorte maailmameistrivõistlustel ning Euroopa noorte olümpiafestivalil kõrgushüppes ja 2013. aastal U23 Euroopa meistrivõistlustel kaugushüppes.

Euroopa Kergejõustikuliit (EAA) valis Uibo 2013. aasta aprilli parimaks meessportlaseks. Samal kuul valis USA Kergejõustiku ja Krossijooksu Treenerite Liit Uibo ühe nädala parimaks meeskergejõustiklaseks.

Maicel Uibo võitis 13. juunil 2014 Ameerika Ühendriikide üliõpilasmeistrivõistlustel kümnevõistluses kuldmedali punktisummaga 8182. Kuldmedali võitis ta veel 2015. aastal ja pronksmedali 2016. aastal. Meeste seitsmevõistluses sai ta 2014. aastal hõbemedali.

Mais 2015 püstitas ta Ameerika Ühendriikides isiklikuks rekordiks 8326 punkti, mis oli sel ajal maailma hooaja tippmark. 2015. aasta maailmameistrivõistlustel Pekingis saavutas ta 8245 punktiga 10. koha. Kõrgushüppes sai ta tulemusega 2.13 alavõidu. Valiti 2015. aastal Põlvamaa parimaks meessportlaseks.

2016. aasta suveolümpiamängudel Rio de Janeiros ei saanud ta kuulitõukes tulemust kirja ning kogusumma 7170 punkti andis vaid 24. koha.

2018. aasta sisemaailmameistrivõistlustel võitis ta seitsmevõistluses 6265 punkti ja isikliku rekordiga pronksmedali. 

Aprillis ja mais 2018 püstitas Uibo kümnevõistluse kogusummas lausa kaks isiklikku rekordit. Aprilli alguses USA-s Athensis toimunud võistlustel kogus ta 8407 punkti. Mai lõpus Götzises võisteldes jäi lõpptulemuseks 8512 punkti ning maineka võistluse teine koht. Ühtlasi tõusis Uibo Eesti kõigi aegade kümnevõistluse edetabelis kolmandale kohale. Valiti Euroopa Kergejõustikuliidu (EAA) poolt 2018. aasta aprillikuu parimaks meessportlaseks.

2019. aasta MM-il Dohas võitis Uibo isikliku rekordiga (8604 punkti) hõbemedali, see tulemus tõstis ta Eesti kõigi aegade edetabelis teiseks. Hõbemedali võitmise eest pälvis 2020. aastal Eesti Vabariigi spordipreemia. Mitmevõistluse võistkondlikel Euroopa meistrivõistlustel 2019. aastal saavutas ta Eesti koondise koosseisus esikoha, olles individuaalselt teine (koondisse kuulusid veel Kristella Jurkatamm, Mari Klaup-McColl, Risto Lillemets, Janek Õiglane, Kristjan Rosenberg, Hanna-Mai Vaikla, Grit Šadeiko).

Tōkyōs 2021. aastal toimunud XXIII suveolümpiamängudel tuli ta 15. kohale tulemusega 8037 punkti, kusjuures teivashüppes sai alavõidu, ületades kõrguse 5.50.

XVIII kergejõustiku maailmameistrivõistlustel Ameerika Ühendriikides Eugene'is 2022. aastal saavutas Maicel Uibo 8425 punktiga 7. koha. 

Eesti meistriks on Uibo tulnud 2018. aastal 110 m tõkkejooksus (tulemus 14,57) ja teivashüppes (5.20) ning 2022. aastal kümnevõistluses (8289 punkti).

Treenerid
---------

Maicel Uibo on treeninud Põlvas Sulev Arundi, Audentese Spordigümnaasiumis Tõnu Kaukise ja hiljem USA-s Petros Kyprianou (2012–2016) ja Lance Braumani (alates 2017) käe all.

Isiklikud rekordid
------------------

Allikas: IAAF

* Seisuga 23. juuli 2022

### Välivõistlustel

| Ala | Tulemus | Aeg | Koht |
| --- | --- | --- | --- |
| 100 m jooks | **10,99** | 11. aprill 2013 | Ameerika Ühendriigid Athens, Georgia, USA |
| Kaugushüpe | **7.82** | 11. aprill 2013 | Ameerika Ühendriigid Athens, Georgia, USA |
| Kuulitõuge | **15.17** | 23. juuli 2022 | Ameerika Ühendriigid Eugene, Oregon, USA |
| Kõrgushüpe | **2.18** | 14. mai 2015 | Ameerika Ühendriigid Starkville, Mississippi, USA |
| 400 m jooks | **50,18** | 7. august 2018 | Saksamaa Berliin, Saksamaa |
| 110 m tõkkejooks | **14,43** | 3. oktoober 2019 | Katar Doha, Katar |
| Kettaheide | **49.14** | 12. aprill 2013 | Ameerika Ühendriigid Athens, Georgia, USA |
| Teivashüpe | **5.50** | 5. august 2021 | Jaapan Tokio, Jaapan |
| Odavise | **65.80** | 30. mai 2021 | Austria Götzis, Austria |
| 1500 m jooks | **4.25,53** | 29. august 2015 | Hiina Peking, Hiina |
| Kümnevõistlus | **8604** | 4. oktoober 2019 | Katar Doha, Katar |

Tema üksikalade tulemused rekordseerias olid (nende toimumisjärjekorras) 11,10 / 7.46 / 15.12 / 2.17 / 50,44 // 14,43 / 46.64 / 5.40 / 63.83 / 4.31,51

### Sisevõistlustel

| Ala | Tulemus | Aeg | Koht |
| --- | --- | --- | --- |
| 60 m jooks | **7,16** | 14. märts 2014 | Ameerika Ühendriigid Albuquerque, New Mexico, USA |
| 1000 m jooks | **2.38,51** | 3. märts 2018 | Suurbritannia Birmingham, Suurbritannia |
| 60 m tõkkejooks | **8,19** | 3. märts 2018 | Suurbritannia Birmingham, Suurbritannia |
| Kõrgushüpe | **2.19** | 5. veebruar 2022 | Eesti Tallinn, Eesti |
| Teivashüpe | **5.35** | 26. veebruar 2022 | Hispaania Ourense, Hispaania |
| Kaugushüpe | **7.41** | 2. märts 2018 | Suurbritannia Birmingham, Suurbritannia |
| Kuulitõuge | **14.82** | 8. veebruar 2020 | Eesti Tallinn, Eesti |
| Seitsmevõistlus | **6265** | 3. märts 2018 | Suurbritannia Birmingham, Suurbritannia |

Tunnustus
---------

* 2020 Eesti Vabariigi spordipreemia (MM-il kümnevõistluses hõbemedali võitmise eest)

Isiklikku
---------

2016. aasta aprillis kihlus ta kaasüliõpilase, Bahama tippsprinteri Shaunae Milleriga. 4. veebruaril 2017 nad abiellusid.

Viited
------

1. 1 2 3  Maicel Uibo, tulemused. Eesti spordi biograafiline leksikon. Vaadatud 26.07.2022.
2. ↑  Kõva sõna: Maicel Uibo valiti USAs nädala parimaks kergejõustiklaseks, Postimees, 16. aprill 2013
3. ↑  Võimas, Maicel! Uibo tõusis isikliku rekordiga maailma edetabelijuhiks!
4. ↑  Tõnu Kaukis: müts maha Maicel Uibo ees, ta näitas tõelist sisu. ERR Sport, 04.10.2019.
5. ↑  "Kümnevõistleja Maicel Uibo kihlus Bahama tippjooksjaga". *Postimees Sport*. 9.04.2016.
6. ↑  "4. veebruaril tehti ajalugu". Vaadatud 5.02.2017.
7. ↑  "PALJU ÕNNE! Maicel Uibo ja olümpiavõitja Shaunae Miller abiellusid". *Delfi Sport*. 5.02.2017.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Maicel Uibo** |

* Maicel Uibo Rahvusvahelise Kergejõustikuliidu kodulehel Muuda Vikiandmetes
* Elulugu ESBL-is
* Maicel Uibo sai MM-il seitsmenda koha